Jørn Dohrmann (DF), 2010-04-27:
Tak for det.
Jeg synes, det er meget vigtige forslag, vi behandler i dag på netop dette område: Hvad kan vi gøre for at få en bedre luftkvalitet i hele Danmark og ikke kun i de fem største byer?
Det har derfor været meget magtpåliggende for Dansk Folkeparti, at vi får gjort en hel del på dette område for at få partiklerne væk fra gaden, kan man sige.
Med hensyn til miljøzoner ser det ud til at virke de steder, hvor man har dem.
Der er det mærkbart at der er en forbedring af luftkvaliteten.
Der er så nogle, der siger, at vi skal have lukkede filtre i stedet for åbne filtre og den slags ting for at gøre det endnu bedre.
Jeg vil bare sige, at vi i Dansk Folkeparti har været med til at give 54 mio. kr. til partikelfiltre til lastbiler for netop at forbedre luftkvaliteten i de store byer – ikke kun til gavn for København, men til gavn for hele Danmark, ja, man kan sige for hele Europa, når lastbilerne kører ud af landet.
Vi så gerne, at der blev stillet nogle skrappe krav til alle lastbiler i Europa, og vi er derfor glade for de euronormer, der bliver indfaset med tiden for at få de gamle biler ud.
Vi har været med til at lave bilafgiften om i 2007.
Det synes jeg er rigtig godt.
For at få de nyeste biler på gaden skal vi lave nogle tiltag, som gør, at folk synes, det er interessant at investere i en ny bil.
Ud over det har vi selvfølgelig bemærket, at man efter forslaget her kan tilbageholde nogle af de lastbiler, som oser og sprutter mere, end man synes er rimeligt.
Vi synes, det er vigtigt, at man både kan tilbageholde udenlandske lastbiler og danske lastbiler.
Derudover har vi i Dansk Folkeparti også været med til at give bl.a. 22 mio. kr. til skrotning af brændekedler, fordi vi synes, det er vigtigt, at vi ikke kun kigger på bilerne, men også alle mulige andre steder, hvor der er kilder til partikelforurening.
Det kan være brændefyring og mange andre områder, hvor vi ved at folk måske ikke er mest miljøbevidste.
Vi skal ikke glemme kravene til de grønne taxaer.
Vi vil altså gerne have nogle taxaer, som er meget miljøvenlige og rene, for disse biler er for det meste koncentreret inde i byerne.
Det her skal – som vi ser det – ses som en mulighed for, at vi kan lave nogle nødvendige miljøzoner, der kan være med til at begrænse, at byerne bliver belemret med biler, som udleder mange partikler og overskrider grænseværdien.
Så vi synes i Dansk Folkeparti, at det her er et skridt på vejen til at forbedre tilstanden i byerne og give muligheden for, at folk kan trække vejret på en fornuftig måde i de byer, som er særligt belastede af bl.a. meget trafik fra forurenende biler.
Vi har gjort meget.
Jeg har nævnt det med, at bilbeskatningen er blevet omlagt, og det er vigtigt for os at se på hele tidsforløbet for, hvad der er indført af svovlfri benzin, diesel og den slags ting.
Vi mener, at man med det her forslag sådan set bare fortsætter linjen med at gøre det ensartet og virkelig giver miljøområdet et løft på sigt.
Dermed ikke være sagt, at der ikke er plads til forbedringer.
Det har jeg ikke sagt.
Jeg siger bare, at det her er et rigtigt skridt.
Man har taget et stort skridt fremad, og det hilser vi i hvert fald velkommen.
Vi ser frem til udvalgsbehandlingen.